जवान के स्टंट डायरेक्टरअनल अरसु ने डिजाइन किए हैं फिल्म के एक्शन
TVF Web Series Aspirants; Shehzada Connection with Shah Rukh Khan: Stunt Director Anal Arasu Designs Action Scenes for the Film टीवीएफ की वेब सीरीज 'एस्पिरेंट्स' ने इंडस्ट्री को कई पोटेंशियल एक्टर्स दिए हैं। उनमें से एक अभिलाष थपलियाल और सनी हिंदुजा हैं
टीवीएफ की वेब सीरीज 'एस्पिरेंट्स' ने इंडस्ट्री को कई पोटेंशियल एक्टर्स दिए हैं। उनमें से एक अभिलाष थपलियाल और सनी हिंदुजा हैं। सनी वैसे तो पिछले एक दशक से इंडस्ट्री में काम कर रहे हैं, पर उन्हें 'एस्पिरेंट्स' के सनी भइया वाले रोल ने पॉपुलर किया है। अब वो कार्तिक आर्यन के खिलाफ 'शहजादा' में मेन विलेन के रोल में भी हैं।
शहजादा में साउथ के स्टंट डायरेक्टर ने दी कार्तिक-सनी को ट्रेनिंग
शहजादा का शाहरुख खान की जवान से भी कनेक्शन निकला है। जवान में साउथ के स्टंट डायरेक्टर अनल अरसु का एक्शन है। अनल ने ही शहजादा का भी एक्शन दिया है। इस बारे में बात करते हुए सनी हिंदुजा ने कहा, 'फिल्म में साउथ के एक एक्शन डायरेक्टर हैं। उन्होंने 'जवान' में शाहरुख जी के साथ भी काम किया है। उन्होंने हमारी फिल्म के एक्शन डिजाइन किए हैं। उन्होंने पूरा प्लान किया। हमें यानी मुझे और कार्तिक को थोड़े दिनों तक के रिहर्सल लगे। खासकर ट्रेलर में जो ट्रेन के पास हमारा फाइट सीक्वेंस है, वो तो रियल लोकेशन पर शूट हुआ है। हमने उसे तकरीबन एक हफ्ते के भीतर मुंबई के मेट्रो यार्ड में शूट किया था। साउथ में भले एक्शन जरा लाउड होता है। मगर यहां जो मेरे साथ वाले एक्शन सीक्वेंसेज थे, वो लाउड नहीं थे। कार्तिक के फिल्म में जो बाकी एक्शन सीक्वेंसेज थे, वो लाउड थे या बैलेंस में, वह तो वो ही बताएंगे।'
मेरे किरदार का जेम्स बॉन्ड वाला तरीका है
सनी ने आगे कहा, 'मेरा जो विलेन वाला किरदार है, वो स्वैग वाले बंदे का किरदार है। वो सिर्फ अपना काम करता है, लेकिन उसके बीच में कोई अडंगा डालता है तो वो उसे भी दूर कर देता है। स्वैग के संदर्भ में रेफरेंस के लिए कहें तो मेरे किरदार का जेम्स बॉन्ड वाला तरीका है।'
कार्तिक और सनी दोनों MP से हैं। इस बारे में सनी कहते हैं, 'हम दोनों हॉस्टल में रहकर पढ़े हैं। हमारे बीच फुटबॉल कॉमन है। मैं डेली कॉलेज इंदौर से था। कार्तिक ग्वालियर से रहें हैं।'
शहजादा में मेरा विलेन का रोल है
सनी आगे कहते हैं, 'इस फिल्म के डायरेक्टर रोहित धवन के डैड यानी डेविड धवन साहब तो हमारे FTTI के सीनियर रहे हैं। रोहित की ओर से 'एस्पिरेंट्स' देखने के बाद कॉल आया था। अमूमन कहा जाता है कि एक्टर ने अगर FTTI से पढ़ाई की है, तो वो सीरियस किस्म के ही रोल करे, ये जरूरी नहीं है। तो मुझे भी जब 'शहजादा' जैसी कॉमेडी जॉनर की फिल्म मिली तो मैंने हामी भर दी। हालांकि यहां कार्तिक के अगेंस्ट मेन विलेन का रोल है।'
फिल्म के लिए मैंने डेढ़ साल तक की स्ट्रिक्ट डाइट
सनी हिंदुजा सेट पर कार्तिक के साथ अपनी बॉन्डिंग के बारे में बताते हैं, 'डायरेक्टर रोहित धवन का विजन हम सबको लेकर काफी क्लियर था। वो हमसे खास तौर पर बता दिया करते थे कि हमें क्या नहीं करना है? इसकी शूटिंग दिल्ली, मुंबई और मॉरीशस में हुई है। मुझे अपने किरदार के लिए बेशक एक से डेढ़ सालों तक जिम करना पड़ा था। डेढ़ साल तक मैं स्ट्रिक्ट डाइट पर रहा। डायरेक्टर ने साफ कहा था कि किरदार के लिए लोहा उठा, तो मैंने उठा लिया। ये एक तरह से मेरे किरदार और हेल्थ दोनों के लिए अच्छा ही रहा। कार्तिक के साथ मेरे भी एक्शन सीन हैं। मेरा इंट्रो सीन है, जहां मेरे हाथ छिल गए थे।'
सनी ने बताया रोचक वाकया
फिल्म के मॉरीशस शेड्युल में सनी के साथ रोचक वाकया हुआ। इस बारे में सनी बताते हैं, 'मॉरीशस में मेरे पोर्शन की शूटिंग कंप्लीट हो चुकी थी। उस समय मेरा ब्रेक था, तो मैं रिलैक्स हो चुका था। हालांकि मैं मॉरीशस में ही था। फिर अचानक एक दिन रोहित धवन का कॉल आया कि मेरा एक क्लोज शॉट लिया जाना बाकी है। अच्छा मैं जबकि नॉर्मल खाने पीने में जुट गया था। मैंने रोहित से कहा भी कि मेरा तो फिर फूला हुआ चेहरा और बॉडी नजर आएगी। इस पर उन्होंने कहा कि चिंता मत करो, पोस्ट प्रोडक्शन में सब ठीक हो जाएगा।'